Jönsson må avgjøre Aalesund-fremtiden i september
Svensken skrev under en ettårskontrakt med sunnmøringene før sesongen og er i samtaler om en mulig forlenging av den. Jönsson valgte å binde seg for kun ett år da han signerte for Aalesund i januar. Grunnen var at hans to barn skulle gå på skole i Sverige. - Jeg snakker med klubben, men trenger fortsatt mer tid. Det er veldig positive samtaler. Det som er nytt for meg i år er at familien bor i Halmstad. Det fungerer bra med avstanden, men vi må tenke på hva vi gjør fremover. Jeg har en 11-åring og en 13-åring hjemme, så det er det dette handler om, sier Aalesund-treneren til VG.Etter tre kamper på rad med seier, har Jönssons menn begynt å kjenne lukten av seriegull. Treneren har sagt til VG at han mener det er urealistisk, og om det skulle bli en suksess-høst for Aalesund, er det likevel ikke sikkert at Jönsson blir med laget videre. - Jeg har hverken sagt ja eller nei til om jeg fortsetter i klubben. Hvis jeg allerede hadde bestemt meg, ville jeg gitt beskjed til Aalesund om det. Vi får fortsette samtalene våre og se hvor det ender, sier Jönsson.Etter det VG forstår, må Jönsson bestemme seg i løpet av september. - Vi er ikke i forhandlinger og jeg må kjenne på pulsen med familiesituasjonen. Jeg tror vi trenger å bruke september på å bestemme oss, fortsetter han. Klubbdirektør Henrik Hoff er helt klar på at klubben ønsker Jönsson med videre. Han mener utgangspunktet for forhandlingene er godt. - Jeg skulle gjerne visst om han ville være med videre eller ikke allerede nå, men jeg ønsker ikke å stresse ham. Jeg vet at han er positiv. Hadde det vært uaktuelt å bli med oss videre, hadde han sagt nei for lenge siden. Jeg forstår at Janne trenger tid på å bestemme seg, sier Hoff til VG.I ettermiddag kommer Start på besøk på Color Line Stadion. Sørlendingene gikk på et leit 1-2-tap hjemme mot Haugesund i forrige serierunde og er bare ett poeng foran Sarpsborg 08 på kvalifiseringsplass. Aalesund er på sin side bare tre poeng bak Strømsgodset på annenplass og fem poeng etter Rosenborg som leder eliteserien. Med seier mot Start vil Jan Jönsson ta laget opp i ryggen på drammenserne, som møter Molde i Drammen klokken 17. Rosenborg drar til Rogaland for å møte Sandnes Ulf klokken 19.
Trener Jan Jönssons (53) kontrakt med Aalesund går ut etter sesongen. Familiens ønske vil bestemme om han fortsetter i norsk fotball.